Timbroù Corrientes

E Suamerika eo dizalc’h Arc’hantina diouzh Bro-Spagn abaoe 1816 met ne voe ket ar Stad nevez evit moullañ an timbroù kentañ da vezañ implijet eno ; moullet e voent gant melestradurezh proviñsoù Corrientes (1856-1880), Córdoba (1859-1862), ha Buenos Aires (1858-1859) da gentañ. Ne oa ket Arc'hantina ur vro unvan d'ar mare-se, met kentoc'h ur c'hevredad frank a broviñsoù dizalc'h-kenañ.

Proviñs Corrientes, e biz Arc'hentina, a embannas timbroù-post eus ar bloaz 1856 da 1878. An timbroù-se, savet gant teknik an dipografiezh, a voe eiladenn an timbr kentañ embannet e Bro-C’hall a ziskoueze penn doueez roman al labour-douar, Ceres.

E 1856 e oa un diouer bras a baper hag a bezhioù moneiz a dalveze nebeutoc'h eget 8 real.

Divizet en doa an Ti-moullañ Broadel embann timbroù bihan a vefe moneiz bemdez ivez. Tutaet e voe an Ao. Paul-Emile Coni, lizherenner bet ganet e Sant-Maloù e Breizh, evit ober war-dro ar gefridi, met war a seblant ne voe ket gouest da gavout unan bennak gouest da voullañ ha didroc'hañ an timbroù propik. 

Disklêriañ a reas Matias Pipet, ur Gall bet ganet e 1826 ha staliet e kêr Mercedes e-kichen Buenos Aires e oa prest da gas al labour da benn. Hennezh a oa baraer met desket en doa ar vicher engraver en Italia a-raok erruout e Corrientes. Coni, en doa dibabet an timbr gall Ceres embannet e 1849 da batrom, hag ar paotr yaouank en doa savet ar skeudenn. Ken gros e voe an disoc’h – pa anavezer an timbroù gall dreist-holl – ma chomas Coni etre daou a-raok o lakaat e gwerzh. Fazioù, livioù disheñvel eus an eil timbr d’egile… peadra da gilañ, met ken mallus e oa ma rankas asantiñ en ober.

Engravet gant an dorn, an holl dimbroù a oa bet moullet war baper liv glas e 1856, Gwerzhet e vezent 1 Real pe 3 centavo, hep na vefe meneget an talvoud-gwerzh warno. Adembannet e voent etre ar bloaz 1861 ha 1877 gant livioù flamm, war baper tevoc’h, ha prizioù nevez (2 ha 5 centavo), disheñvel hervez liv ar paper implijet hepken.

Timbroù kentañ Corrientes a zo bet priziet abaoe pell gant an dastumerien, met kopiet int bet alies gant tud dizonest ha falstimbroù a gaver da brenañ c’hoazh siwazh..
Goude 1880 ne voe implijet nemet timbroù Arc'hantina.

 Pennad kar 
 Timbroù Arc'hantina

Corrientes
Rummad:Corrientes
Rummad:Timbroù Arc'hantina